หุ้นเล็กแล่นฉิว
การลงทุนในตลาดหุ้นไทยเดือนกันยายน 2559 ถือว่ายาก เพราะมีเรื่องที่ทำให้นักลงทุนกังวล กล้าๆ กลัวๆ ในการที่จะซื้อหุ้นเข้าพอร์ต อันเนื่องจากเรื่องของข่าวลือ และเรื่องเฟดจะปรับขึ้นอัตราดอกเบี้ยเข้ามากดดัน
9 ต.ค. 2559

เส้นทางนักลงทุน
           
การลงทุนในตลาดหุ้นไทยเดือนกันยายน 2559 ถือว่ายาก เพราะมีเรื่องที่ทำให้นักลงทุนกังวล กล้าๆ กลัวๆ ในการที่จะซื้อหุ้นเข้าพอร์ต อันเนื่องจากเรื่องของข่าวลือ และเรื่องเฟดจะปรับขึ้นอัตราดอกเบี้ยเข้ามากดดัน
ประเด็นดังกล่าวทำให้ช่วงครึ่งเดือนแรกดัชนีตลาดหุ้นดิ่งลงอย่างหนักมาอยู่แถว 1,410 จุด แต่พอทุกอย่างคลี่คลายลง ดัชนีก็เด้งตัวขึ้นไปอยู่บริเวณ 1,480-1,500 จุด
ขณะที่ดัชนีตลาดเอ็ม เอ ไอ (mai) ดิ่งลงหนักเช่นกัน โดย ณ วันที่ 31 ส.ค. 59 ดัชนีอยู่ที่ 585.38 จุด ขณะที่วันที่ 30 ก.ย. 59 ดัชนีอยู่ที่ 551.74 จุด ปรับลง 33.64 จุด หรือลงไป 5.75%
ดัชนีตลาดเอ็ม เอ ไอ อ่อนตัวลงเยอะ อันเนื่องจากหุ้นกลุ่มนี้จะเป็นหุ้นเก็งกำไรเสียส่วนใหญ่ พอเกิดเหตุการณ์ที่ไม่สู้ดี นักลงทุนจึงเทขายทำกำไรออกมาก่อนเพื่อลดความเสี่ยง
แม้ว่าภาพรวมใหญ่ราคาหุ้นทุกตัวจะปรับตัวลง แต่กลับมีหุ้นที่ยืนแข็ง และปรับตัวขึ้นสวนทางดัชนีได้อย่างสดใส อย่างหุ้นในตลาดเอ็ม เอ ไอ (mai) ที่ข่าวหุ้นธุรกิจเสนอให้ดูต่อไปนี้  PIMO, YUASA, QTC, NETBAY, BROOK, HOTPOT, PPM, AUCT, CCN, CIG, NCL, SEAOIL, UMS, AIRA, EA, RWI และ TAPAC (รายละเอียดตัวเลขดูได้จากตาราง)
อย่างไรก็ดี หุ้นที่ปรากฏเป็นหุ้นแล่นฉิว แต่ที่น่าสนใจเป็นพิเศษ เป็น 3 อันดับแรกที่ราคาหุ้นวิ่งไปกว่า 10% (จาก 31 ส.ค. 59-30 ก.ย. 59) เพราะหุ้นมีพัฒนาการที่ดี ค่อยๆ ไต่ระดับขึ้นอย่างต่อเนื่องทั้งเดือน
บริษัท ไพโอเนียร์ มอเตอร์ จำกัด (มหาชน) หรือ PIMO โดยวันที่ 31 ส.ค. 59 ราคาหุ้นอยู่ที่ 2.34 บาท ขณะที่วันที่ 30 ก.ย. 59 ราคาหุ้นอยู่ที่ 3.02 บาท ปรับตัวขึ้น 0.68 บาท หรือขึ้นไป 29.06% เหตุที่ราคาไต่ระดับขึ้นต่อเนื่องอันเนื่องจากนักลงทุนมีความมั่นใจต่อตัวธุรกิจ อันเนื่องจากบริษัทมีแผนการขยายตลาดอย่างต่อเนื่อง พร้อมทั้งการเพิ่มไลน์สินค้าใหม่ที่มีศักยภาพเติบโตสูง รวมถึงมีฐานะทางการเงินที่แข็งแกร่ง
บริษัท ยัวซ่าแบตเตอรี่ ประเทศไทย จำกัด (มหาชน) หรือ YUASA โดยวันที่ 31 ส.ค. 59 ราคาหุ้นอยู่ที่ 15.50 บาท ขณะที่วันที่ 30 ก.ย. 59 ราคาหุ้นอยู่ที่ 18.10 บาท ปรับตัวขึ้น 2.60 บาท หรือขึ้นไป 16.77% ด้วยราคาหุ้นที่ปรับตัวขึ้นยังคงเป็นการเข้าเก็งกำไรตามสัญญาณเทคนิคที่ปรับตัวขึ้น และอาจเป็นการเก็งกำไรผลประกอบการไตรมาส 3 ว่าจะออกมาดีดังช่วงไตรมาส 2 ปี 59 มีกำไรเพิ่มขึ้น 28.62 ล้านบาท จากงวดเดียวกันของปีก่อน 16.03 ล้านบาท     
บริษัท คิวทีซี เอนเนอร์ยี่ จำกัด (มหาชน) หรือ QTC โดยวันที่ 31 ส.ค. 59 ราคาหุ้นอยู่ที่ 16.50 บาท ขณะที่วันที่ 30 ก.ย. 59 ราคาหุ้นอยู่ที่ 18.70 บาท ปรับตัวขึ้น 2.20 บาท หรือขึ้นไป 13.33% ซึ่งอาจรับอานิสงส์หลังจากที่บริษัทประกาศแผนธุรกิจหลังขายเทนเดอร์ฯ ให้นักลงทุนรายใหญ่ โดยจะมุ่งหน้าขยายการลงทุนในธุรกิจพลังงาน ตั้งเป้าหมายมีกำลังผลิตไฟฟ้าจากพลังงานทดแทนไม่ต่ำกว่า 150 เมกะวัตต์ภายในปี 63 ซึ่งจะมีการลงทุนทั้งในประเทศและต่างประเทศ พร้อมทั้งเจรจาซื้อกิจการอีก 2 บริษัทในธุรกิจเกี่ยวเนื่องกับธุรกิจหลักที่เป็นผู้ผลิตและจำหน่ายหม้อแปลงไฟฟ้าชั้นนำ คาดว่าจะได้ข้อสรุปภายใน 5-6 เดือน ทั้งนี้ บริษัทมีเป้าหมายจะผลักดันสัดส่วนรายได้จากต่างประเทศเพิ่มเป็น 40% ภายในปี 62
รายชื่อหุ้นที่ปรากฏข้างต้นเป็นแค่หุ้นที่ราคาปรับตัวขึ้นในช่วงเดือนกันยายน เพราะจะทำให้นักลงทุนได้เห็นว่ามีหุ้นตัวไหนบ้างที่สามารถต้านทานกับภาวะตลาดที่อยู่ในช่วงขาลง
หุ้นเล็กที่ยืนแข็งกว่าดัชนีก็มี!!

 
 